
Čl. 1

Všeobecné ustanovenia

Školský poriadok Súkromnej materskej školy, Dunajská 3, Košice ( ďalej len ,,SMŠ“) vydáva riaditeľ školy a je vypracovaný v zmysle §153 zákona Národnej rady SR č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zmien a doplnkov, vyhlášky MŠ SR č. 306/2008 o materskej škole v znení zmien a doplnkov, pracovného poriadku pre pedagogických a ostatných zamestnancov škôl a školských zariadení s prihliadnutím na špecifické podmienky SMŠ. 
Školský poriadok materskej školy je platný pre Súkromnú materskú školu, Dunajská 3, Košice
Čl. 2 

Výkon práv a povinností detí a ich zákonných zástupcov v materskej škole, pravidlá vzájomných vzťahov a vzťahov s pedagogickými zamestnancami a ďalšími zamestnancami materskej školy

2.1 
Práva a povinnosti detí  
Dieťa má právo:
a) poskytovanie predprimárneho vzdelávania v bezpečnom, podnetnom, rešpektujúcom a primeranom prostredí, ktoré zohľadňuje jeho individuálne potreby, schopnosti a možnosti.

b) na rovnaké zaobchádzanie bez ohľadu na svoje osobné vlastnosti, rodinné alebo sociálne zázemie, zdravotný stav alebo iné postavenie.

c) na ochranu svojej dôstojnosti, osobnej integrity, súkromia a bezpečnosti a na ochranu pred akoukoľvek formou násilia, ponižovania, diskriminácie alebo zanedbávania.

d) na hru, odpočinok, pohyb, primeraný čas na stravovanie a pitný režim a na vytváranie podmienok podporujúcich jeho všestranný rozvoj.

e) vyjadriť svoje potreby, pocity a názory spôsobom primeraným svojmu veku a vývinovej úrovni.

Dieťa je povinné:

a) správať sa primerane svojmu veku tak, aby neohrozovalo svoje zdravie a bezpečnosť ani zdravie a bezpečnosť ostatných detí a zamestnancov SMŠ.
b) rešpektovať pokyny pedagogických zamestnancov súvisiace s organizáciou výchovy a vzdelávania a bezpečnosťou.
c) rešpektovať ostatné deti a zamestnancov SMŠ a správať sa k nim ohľaduplne.
d) primerane svojim schopnostiam chrániť majetok SMŠ a osobné veci ostatných detí.
Povinnosti dieťaťa sa uplatňujú s prihliadnutím na jeho vek, individuálne schopnosti, vývinovú úroveň a prípadné špeciálne výchovno-vzdelávacie potreby,

Dieťa so špeciálnymi výchovno-vzdelávacími potrebami ako aj dieťa zo sociálne znevýhodneného prostredia má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú,  
Dieťa cudzincov s povoleným pobytom na území SR a deťom žiadateľov o azyl a Slovákom žijúcim v zahraničí sa poskytuje výchova a vzdelávanie a stravovanie v SMŠ za tých istých podmienok ako občanom Slovenskej republiky. 
2.2 
Práva a povinnosti zákonných zástupcov 
Zákonný zástupca má právo:


a) oboznámiť sa so školským poriadkom a ďalšími dokumentmi SMŠ, ktoré sa týkajú výchovy a vzdelávania jeho dieťaťa,

b) byť informovaný o priebehu a výsledkoch výchovy a vzdelávania svojho dieťaťa,

c) konzultovať s pedagogickými zamestnancami a riaditeľom otázky súvisiace s výchovou a vzdelávaním svojho dieťaťa,

d) vyjadrovať sa k výchove a vzdelávaniu svojho dieťaťa spôsobom, ktorý rešpektuje právne predpisy, školský poriadok a práva ostatných detí a zamestnancov,

e) požiadať o konzultáciu alebo stretnutie s pedagogickým zamestnancom alebo riaditeľom SMŠ,

f) byť informovaný o dôležitých skutočnostiach týkajúcich sa bezpečnosti, zdravia a vzdelávania svojho dieťaťa,

g) na rešpektujúce a profesionálne zaobchádzanie zo strany všetkých zamestnancov SMŠ,

h) podávať podnety, návrhy a sťažnosti týkajúce sa činnosti SMŠ, ich riešenie prebieha prednostne interne, vecne a v primeranej lehote,

i) požiadať o prerušenie, prípadne ukončenie dochádzky dieťaťa. 
Zákonný zástupca dieťaťa je povinný 
a) dodržiavať podmienky výchovno-vzdelávacieho procesu svojho dieťaťa určené školským poriadkom, 
b) dbať na sociálne a kultúrne zázemie dieťaťa a rešpektovať jeho špeciálne výchovnovzdelávacie potreby, 
c) informovať školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania, 
d) spolupracovať so SMŠ pri riešení skutočností, ktoré sa týkajú jeho dieťaťa, na požiadanie SMŠ v odôvodnených prípadoch predložiť doklady týkajúce sa zdravotného či psychického stavu dieťaťa, nespolupráca rodiča v tejto oblasti bude považovaná za porušenie školského poriadku, 
e) nahradiť škodu, ktorú dieťa úmyselne zavinilo, 
f) ak sa dieťa nemôže zúčastniť na výchove a vzdelávaní bez zbytočného odkladu oznámiť triednej učiteľke príčinu neprítomnosti, najneskôr do 14 pracovných dní od začiatku neprítomnosti dieťaťa oznámi zákonný zástupca/rodič dôvod a predpokladaný čas jeho neprítomnosti, ak zákonný zástupca do 30 pracovných dní neoznámi riaditeľovi dôvod neprítomnosti dieťaťa v SMŠ môže riaditeľ rozhodnúť o predčasnom ukončení predprimárneho vzdelávania dieťaťa, po opätovnom návrate do SMŠ odovzdá zákonný zástupca potvrdenie o zdravotnom stave od lekára, resp. vyplní tlačivo – Vyhlásenie o dezinfekčnosti,  
g) pravidelne uhrádzať príspevky na čiastočnú úhradu nákladov v SMŠ,
h) písomne požiadať o zmenu pobytu dieťaťa v SMŠ z celodenného na poldenný, prípadne z poldenného na celodenný, 
i) pravdivo informovať SMŠ počas konania o rozvode a úprave výkonu rodičovských práv a povinností, 
j) rešpektovať, že v čase od odovzdania dieťaťa službu konajúcej až po prevzatie dieťaťa zákonným zástupcom/rodičom sa komunikuje s dieťaťom prostredníctvom príslušnej učiteľky alebo riaditeľa, resp. zástupkyne SMŠ. 
2.3 Pravidlá vzájomných vzťahov a komunikácie

Všetci účastníci výchovy a vzdelávania a zamestnanci SMŠ sú povinní navzájom komunikovať slušne, rešpektujúco a s prihliadnutím na dôstojnosť každého človeka.

Zákonný zástupca rieši záležitosti súvisiace s výchovou a vzdelávaním svojho dieťaťa prednostne s pedagogickými zamestnancami, ktorí pracujú v triede, do ktorej je dieťa zaradené. Ak sa záležitosť nepodarí vyriešiť týmto spôsobom alebo si to jej povaha vyžaduje, rieši ju s riaditeľom školy.

Zákonný zástupca rešpektuje pracovný čas a povinnosti pedagogických zamestnancov a neruší ich pri výkone priamej výchovno-vzdelávacej činnosti. Na podrobnejšiu konzultáciu využíva dohodnutý termín.

V priestoroch SMŠ je neprípustné správanie, ktorým by dochádzalo k ohrozovaniu, zastrašovaniu, ponižovaniu, urážaniu alebo inému znevažovaniu detí, zákonných zástupcov alebo zamestnancov SMŠ.

Zákonný zástupca je povinný riešiť prípadné nezhody a podnety vecne a prednostne priamo so SMŠ. Verejné šírenie nepravdivých, urážlivých alebo znevažujúcich tvrdení, ktoré zasahujú do dôstojnosti alebo práv detí či zamestnancov, nie je prípustné.

Pri komunikácii elektronickou formou je zákonný zástupca povinný rešpektovať súkromie detí, zákonných zástupcov a zamestnancov SMŠ.

Zákonný zástupca nesmie bez príslušného právneho dôvodu zhotovovať a zverejňovať fotografie, obrazové, zvukové alebo obrazovo-zvukové záznamy iných detí alebo zamestnancov SMŠ.

2.4 Ochrana práv a dôstojnosti detí a zamestnancov materskej školy
Výkon práv a povinností všetkých účastníkov výchovy a vzdelávania musí byť v súlade s dobrými mravmi a nesmie byť zneužívaný na škodu inej osoby.

Nikto nesmie svoje práva a povinnosti vykonávať spôsobom, ktorý by ohrozoval bezpečnosť, zdravie, dôstojnosť alebo súkromie iných detí, zákonných zástupcov alebo zamestnancov SMŠ.

SMŠ dbá na uplatňovanie zásady rovnakého zaobchádzania a na ochranu detí pred diskrimináciou, násilím, ponižovaním a iným nevhodným zaobchádzaním.

Zákonný zástupca je povinný spolupracovať s materskou školou pri riešení správania dieťaťa, ktoré môže ohrozovať jeho bezpečnosť alebo bezpečnosť a zdravie iných detí a osôb.

Ak SMŠ zistí skutočnosti nasvedčujúce tomu, že môže byť ohrozené zdravie, bezpečnosť alebo riadna starostlivosť o dieťa, postupuje podľa platných právnych predpisov a podľa závažnosti situácie môže kontaktovať príslušné orgány.

Ak zákonný zástupca preberá dieťa v stave, ktorý vyvoláva dôvodnú obavu o bezpečnosť dieťaťa, SMŠ postupuje s prihliadnutím na najlepší záujem dieťaťa a v súlade s platnými právnymi predpismi.

Zamestnanci SMŠ sú povinní zachovávať profesionálny, rešpektujúci a nestranný prístup voči deťom a ich zákonným zástupcom a chrániť dôstojnosť a súkromie všetkých osôb zúčastnených na výchove a vzdelávaní.

Čl. 3

Prevádzka a organizácia materskej školy
3.1 Prevádzka materskej školy

SMŠ  je v prevádzke v pracovných dňoch od 6,30 h. do 17,00 h. Čas prevádzky SMŠ je určený riaditeľom školy po prerokovaní so zákonnými zástupcami detí a so zriaďovateľom SMŠ.
Prevádzka SMŠ môže byť dočasne prerušená alebo obmedzená z dôvodu ochrany zdravia detí a zamestnancov, najmä pri výskyte prenosného ochorenia, v súlade s platnými právnymi predpismi a na základe konzultácie so zamestnancami Regionálneho úradu verejného zdravotníctva v Košiciach. Podrobnosti upravuje prevádzkový poriadok SMŠ.
V prípade prerušenia dodávky elektrickej energie, vody, plynu alebo iných služieb potrebných na bezpečnú prevádzku môže byť prevádzka SMŠ dočasne obmedzená alebo prerušená, ak nie je možné zabezpečiť bezpečný a riadny chod SMŠ. Prevádzka  SMŠ môže byť dočasne prerušená aj zo závažných dôvodov, ktoré ohrozujú 
zdravie zverených detí alebo môžu spôsobiť závažné škody na majetku. 
V prípade výrazného zníženia počtu prítomných detí, najmä z dôvodu zvýšenej chorobnosti alebo počas období s nízkou dochádzkou, môže riaditeľ školy po zohľadnení aktuálnej situácie a organizačných možností dočasne upraviť organizáciu prevádzky SMŠ. Pri úprave prevádzky sa prihliada na zabezpečenie bezpečnosti a ochrany zdravia detí, personálne a prevádzkové podmienky SMŠ a hospodárnosť jej prevádzky.
3.2 Prevádzka a organizácia tried, denný poriadok 
SMŠ je jednotriedna. Organizácia výchovy a vzdelávania sa prispôsobuje vekovému zloženiu, individuálnym potrebám, schopnostiam a možnostiam detí a aktuálnemu počtu prítomných detí.

Výchova a vzdelávanie sa uskutočňuje podľa Školského vzdelávacieho programu a v súlade s platnými právnymi predpismi. Pedagogickí zamestnanci pri plánovaní a realizácii výchovno-vzdelávacej činnosti prihliadajú na potreby a záujmy detí a na aktuálne podmienky v triede.

Organizácia dňa v SMŠ sa riadi denným poriadkom, ktorý zohľadňuje potrebu striedania riadených a spontánnych činností, pohybových aktivít, pobytu vonku, stravovania, odpočinku a ďalších činností zabezpečujúcich všestranný rozvoj detí.

Výchovno-vzdelávacia činnosť sa organizuje tak, aby sa zabezpečilo primerané striedanie činností rôzneho charakteru, dostatočný priestor na spontánnu hru, pohyb, pobyt vonku, odpočinok a individuálne potreby detí.

Pedagogický zamestnanec zodpovedá za organizáciu výchovno-vzdelávacej činnosti v čase, keď vykonáva priamu výchovno-vzdelávaciu činnosť, a pri organizácii činností je povinný prihliadať na bezpečnosť a ochranu zdravia detí.

Pri organizovaní činností mimo priestorov triedy, najmä pri pobyte vonku, vychádzkach, výletoch, exkurziách a iných aktivitách, sa postupuje podľa pravidiel ustanovených v príslušných častiach školského poriadku a podľa platných právnych predpisov.

Denný poriadok je sprístupnený zákonným zástupcom v priestoroch šatne SMŠ.
3.3 Podmienky účasti zákonného zástupcu alebo ním splnomocnenej osoby na výchove a vzdelávaní

Predprimárne vzdelávanie v SMŠ sa môže so súhlasom riaditeľa uskutočňovať aj s priamou účasťou zákonného zástupcu dieťaťa alebo ním splnomocnenej osoby. Priama účasť zákonného zástupcu alebo ním splnomocnenej osoby na výchove a vzdelávaní je možná najmä počas adaptačného procesu, spoločných aktivít detí a rodičov, vzdelávacích, kultúrnych a tvorivých podujatí alebo v iných prípadoch, ak to umožňuje organizácia a podmienky SMŠ. 
O účasti zákonného zástupcu alebo ním splnomocnenej osoby na výchove a vzdelávaní rozhoduje riaditeľ školy po dohode s príslušným pedagogickým zamestnancom. Osoba zúčastňujúca sa na výchove a vzdelávaní je povinná rešpektovať pokyny pedagogických zamestnancov, školský poriadok a pravidlá bezpečnosti a ochrany zdravia detí, nesmie svojou prítomnosťou narúšať priebeh výchovy a vzdelávania, bezpečnosť detí alebo súkromie ostatných detí a zamestnancov SMŠ. Počas priamej účasti na výchove a vzdelávaní zákonný zástupca alebo ním splnomocnená osoba nevstupuje do pedagogického riadenia činnosti a rešpektuje pokyny pedagogického zamestnanca. 
Zákonný zástupca alebo ním splnomocnená osoba je povinná zachovávať mlčanlivosť o skutočnostiach týkajúcich sa iných detí a ich zákonných zástupcov, s ktorými sa oboznámi počas svojej účasti na výchove a vzdelávaní.
3.4 Konzultačné hodiny 

Zákonní zástupcovia detí môžu konzultovať otázky týkajúce sa výchovy, vzdelávania, adaptácie, správania, dochádzky a ďalších záležitostí súvisiacich s ich dieťaťom s pedagogickými zamestnancami SMŠ alebo s riaditeľom školy. Zákonný zástupca môže o konzultáciu požiadať osobne, telefonicky alebo prostredníctvom dohodnutého komunikačného kanála.

Počas priamej výchovno-vzdelávacej činnosti pedagogický zamestnanec neposkytuje rozsiahle individuálne konzultácie, ak by tým došlo k narušeniu dohľadu nad deťmi alebo bezpečnosti detí.

Z konzultácií a osobných stretnutí so zákonnými zástupcami, pri ktorých sa prerokúvajú závažné skutočnosti týkajúce sa výchovy, vzdelávania, správania, adaptácie alebo iných dôležitých okolností súvisiacich s dieťaťom, sa vyhotovuje písomný záznam. Záznam sa poskytne zákonnému zástupcovi a založí sa do osobného spisu dieťaťa v súlade s pravidlami vedenia pedagogickej dokumentácie a ochrany osobných údajov.

Riaditeľka: Bc. Martina Demková

Každý pracovný deň v čase 12:00 - 13:00 hod.

Triedna učiteľka:  Adriána Križovská

Pondelky a stredy v čase 12:00 - 13:00 hod.

3.5 Dochádzka a preberanie detí 

Zákonný zástupca privádza dieťa do SMŠ spravidla najneskôr do 8:00 hod. a osobne ho odovzdá pedagogickému zamestnancovi. Dieťa nesmie zostať v priestoroch SMŠ bez prevzatia pedagogickým zamestnancom.
Ak je z vážnych dôvodov potrebné priviesť dieťa neskôr, je zákonný zástupca povinný túto skutočnosť vopred oznámiť a dohodnúť s materskou školou čas príchodu a podľa potreby aj spôsob stravovania dieťaťa tak, aby nebola narušená výchovno-vzdelávacia činnosť ostatných detí.
Pri príchode do SMŠ zákonný zástupca oznámi pedagogickému zamestnancovi všetky dôležité skutočnosti týkajúce sa zdravotného stavu alebo aktuálnych potrieb dieťaťa, ktoré môžu mať vplyv na jeho pobyt v SMŠ.
Po prevzatí dieťaťa pedagogickým zamestnancom zodpovedá za jeho bezpečnosť SMŠ v rozsahu ustanovenom platnými právnymi predpismi až do jeho odovzdania zákonnému zástupcovi alebo inej oprávnenej osobe.

Dieťa môže zo SMŠ prevziať zákonný zástupca alebo osoba písomne splnomocnená zákonným zástupcom. Splnomocnenie musí obsahovať údaje potrebné na jednoznačnú identifikáciu splnomocnenej osoby a musí byť doručené SMŠ pred prvým prevzatím dieťaťa touto osobou.
Pedagogický zamestnanec môže odmietnuť odovzdať dieťa osobe, ktorá nie je zákonným zástupcom alebo riadne splnomocnenou osobou. Rovnako môže odmietnuť odovzdanie dieťaťa v prípade, ak vzhľadom na stav osoby, ktorá má dieťa prevziať, existuje dôvodná obava, že by mohlo dôjsť k ohrozeniu bezpečnosti alebo zdravia dieťaťa.

Rozchádzanie detí zo SMŠ sa uskutočňuje v čase od 15:00 hod. do ukončenia prevádzky, t. j. do 17:00 hod.
Vyzdvihnutie dieťaťa pred 15:00 hod. je možné po predchádzajúcej dohode so zákonným zástupcom a materskou školou, najmä z vážnych osobných, zdravotných alebo iných odôvodnených dôvodov. Zákonný zástupca je povinný oznámiť plánované skoršie vyzdvihnutie dieťaťa vopred.
Ak zákonný zástupca bez predchádzajúcej dohody neprevezme dieťa do času ukončenia prevádzky, pedagogický zamestnanec sa pokúsi bezodkladne kontaktovať zákonného zástupcu a následne osoby splnomocnené na prevzatie dieťaťa. Ak sa dieťa nepodarí odovzdať zákonnému zástupcovi ani žiadnej splnomocnenej osobe, SMŠ postupuje v súlade s platnými právnymi predpismi a podľa potreby kontaktuje príslušné orgány.
Pedagogický zamestnanec nesmie dieťa odviesť do svojho bydliska ani ho odovzdať osobe, ktorá na jeho prevzatie nie je oprávnená.
Ak pedagogický zamestnanec pri príchode dieťaťa zistí skutočnosti nasvedčujúce tomu, že zdravotný stav dieťaťa nie je vhodný na jeho prijatie do SMŠ, postupuje podľa príslušných ustanovení školského poriadku a prevádzkového poriadku.
3.6 Príspevky a poplatky spojené s pobytom dieťaťa v materskej škole
Zákonný zástupca dieťaťa je povinný uhrádzať úhradu za pobyt dieťaťa v SMŠ podľa platného cenníka.

Výška úhrady, spôsob a termín jej platenia sú určené platným cenníkom a podmienkami dohodnutými medzi SMŠ a zákonným zástupcom dieťaťa.

Úhrada za pobyt dieťaťa v SMŠ sa uhrádza vopred, najneskôr do 10. dňa príslušného kalendárneho mesiaca, bezhotovostným prevodom na bankový účet SMŠ. Pri úhrade zákonný zástupca uvedie do správy pre prijímateľa meno a priezvisko dieťaťa, prípadne iný identifikačný údaj určený materskou školou.

Zákonný zástupca je povinný uhrádzať poplatky riadne a v stanovenom termíne. V prípade omeškania s úhradou SMŠ zákonného zástupcu na neuhradenú platbu upozorní a vyzve ho na jej úhradu v určenej lehote. Ak zákonný zástupca neuhradí splatnú úhradu ani v dodatočne určenej lehote, SMŠ môže postupovať v súlade s platnými zmluvnými podmienkami a príslušnými právnymi predpismi.

Podmienky prípadného zníženia, odpustenia alebo vrátenia úhrady za pobyt dieťaťa v SMŠ sa riadia platným cenníkom a podmienkami SMŠ.

Neprítomnosť dieťaťa v SMŠ nemá automaticky za následok zníženie alebo odpustenie úhrady za pobyt dieťaťa, ak platný cenník alebo podmienky dohodnuté medzi materskou školou a zákonným zástupcom neurčujú inak.

Zákonný zástupca je povinný oboznámiť sa s platným cenníkom SMŠ a podmienkami úhrady, ktoré sú upravené v Zmluve o starostlivosti o dieťa, a dodržiavať povinnosti z nich vyplývajúce.

Zákonný zástupca je povinný okrem úhrady za starostlivosť o dieťa uhrádzať aj príspevok na stravovanie dieťaťa. Aktuálna výška poplatkov a podmienky ich úhrady sú uvedené v Zmluve o starostlivosti o dieťa a sú zákonným zástupcom sprístupnené aj na webovej stránke SMŠ.
Zákonný zástupca je povinný oznámiť neprítomnosť dieťaťa v SMŠ bez zbytočného odkladu, najneskôr do 8:00 hod. príslušného dňa, triednej učiteľke alebo riaditeľovi školy. Oznámenie neprítomnosti do 8:00 hod. sa zároveň považuje za odhlásenie dieťaťa zo stravovania na príslušný deň, ak osobitné podmienky stravovania neurčujú inak. Pri dlhšie trvajúcej neprítomnosti je zákonný zástupca povinný informovať SMŠ o jej predpokladanom trvaní.
3.7 Ospravedlňovaní neprítomnosti dieťaťa na výchove a vzdelávaní
Deti plniace povinné predprimárne vzdelávanie:
Zákonný zástupca je povinný bez zbytočného odkladu oznámiť SMŠ dôvod neprítomnosti dieťaťa a dbať na jeho pravidelnú a včasnú dochádzku.

SMŠ pri ospravedlňovaní neprítomnosti dieťaťa plniaceho povinné predprimárne vzdelávanie z dôvodu ochorenia alebo úrazu postupuje v miernejšom režime podľa § 144 ods. 16 školského zákona.
Potvrdenie od lekára sa nevyžaduje, ak neprítomnosť dieťaťa z dôvodu ochorenia alebo úrazu trvá:

a) najviac 7 po sebe nasledujúcich vyučovacích dní,

b) zároveň najviac 14 vyučovacích dní v jednom kalendárnom mesiaci,

c) zároveň najviac 21 vyučovacích dní počas dvoch po sebe nasledujúcich kalendárnych mesiacov.

Ak neprítomnosť presiahne niektorý z uvedených rozsahov, zákonný zástupca je povinný predložiť potvrdenie od lekára. 
Pri posudzovaní neprítomnosti sa počítajú vyučovacie dni, nie kalendárne dni. Do počtu po sebe nasledujúcich vyučovacích dní sa nezapočítavajú dni pracovného pokoja ani dni, počas ktorých sa výchova a vzdelávanie v SMŠ neuskutočňuje. 

Zákonný zástupca je povinný oznámiť neprítomnosť dieťaťa podľa pravidiel uvedených v tomto školskom poriadku a po návrate dieťaťa do SMŠ podľa potreby preukázať dôvod jeho neprítomnosti.

V odôvodnených prípadoch môže SMŠ vyžadovať potvrdenie od lekára alebo iný doklad potvrdzujúci dôvod neprítomnosti aj v prípade, ak sa podľa miernejšieho režimu potvrdenie od lekára nevyžaduje. 
Deti neplniace povinné predprimárne vzdelávanie:
Neprítomnosť dieťaťa zákonný zástupca oznámi SMŠ bez zbytočného odkladu, spravidla telefonicky alebo iným dohodnutým spôsobom.

Pri návrate dieťaťa do SMŠ po neprítomnosti z dôvodu ochorenia alebo z iného dôvodu zákonný zástupca podpíše v SMŠ vyhlásenie o bezpríznakovosti dieťaťa, ktorým potvrdzuje, že dieťa neprejavuje príznaky prenosného ochorenia a nemá nariadené karanténne opatrenie.

SMŠ môže v odôvodnených prípadoch požiadať zákonného zástupcu o predloženie potvrdenia od lekára alebo iného dokladu, ak je to potrebné z dôvodu ochrany zdravia ostatných detí a zamestnancov SMŠ.

3.8 Organizácia stravovania, pitný režim
Stravovanie detí v SMŠ je zabezpečené dovozom celodennej stravy z externej školskej jedálne. Deťom sa poskytuje desiata, obed a olovrant, teda strava trikrát denne.

Strava je do SMŠ dovážaná za podmienok ustanovených platnými právnymi predpismi. Po jej prevzatí je vydávaná vo výdajni školskej jedálne a následne podávaná deťom v priestore herne so spálňou, ktorý je vybavený stolmi a stoličkami a nadväzuje na výdajňu školskej jedálne. Stravu deťom vydáva zamestnanec SMŠ, ktorý spĺňa požiadavky na odbornú spôsobilosť na výkon činnosti súvisiacej s manipuláciou a výdajom stravy.

Za organizáciu a výchovno-vzdelávací proces pri stolovaní zodpovedajú pedagogickí zamestnanci. Deti vedú k osvojovaniu si základných hygienických a kultúrnych návykov pri stolovaní a primerane ich veku a individuálnym schopnostiam podporujú v samostatnosti pri jedení. Pedagogickí zamestnanci počas stolovania deti primerane usmerňujú a podporujú ich v ochutnávaní ponúkaných jedál. Deti nie sú do jedla nútené. Pri stravovaní sa prihliada na vek, individuálne potreby a vývinové osobitosti detí

Deti vo veku 5 – 6 rokov používajú pri stolovaní kompletný príbor. Deti vo veku 4 – 5 rokov používajú príbor spravidla od 2. polroka školského roka. Deti vo veku 2 – 3 rokov používajú pri obede lyžicu. Pri používaní príboru sa prihliada na vek, individuálne schopnosti a mieru samostatnosti každého dieťaťa. 

Strava sa podáva v určenom čase:

a) desiata: 8:45 – 9:00 hod.,

b) obed: 11:30 – 12:00 hod.,

c) olovrant: 14:45 – 15:00 hod.

Organizácia výdaja stravy, manipulácia so stravou, používanie stolového riadu a ďalšie hygienické a prevádzkové podmienky sú upravené v Prevádzkovom poriadku SMŠ.

Ak dieťa zo zdravotných dôvodov nemôže konzumovať určitú potravinu alebo potraviny, zákonný zástupca je povinný túto skutočnosť vopred oznámiť SMŠ a postupovať podľa podmienok zabezpečenia stravovania pre dieťa s osobitnými stravovacími potrebami.

Pitný režim 
Počas celého pobytu v SMŠ je deťom zabezpečený pitný režim. Deťom je priebežne umožnené napiť sa pitnej vody alebo iného nápoja určeného na pitný režim.

Každé dieťa má určený vlastný pohár alebo inú nádobu na pitie, označenú spôsobom umožňujúcim jej jednoznačné priradenie k dieťaťu.

Pedagogickí zamestnanci dbajú na pravidelné dopĺňanie pitného režimu a primerane veku a individuálnym potrebám detí ich vedú k samostatnému prijímaniu tekutín.

Počas pobytu vonku je pitný režim zabezpečený pedagogickými zamestnancami. Zákonní zástupcovia spravidla neposkytujú deťom vlastné nápoje bez predchádzajúcej dohody s materskou školou.

3.9 Organizácia v šatni  
Do priestorov šatne majú prístup zákonní zástupcovia detí a osoby splnomocnené na ich sprevádzanie a preberanie, a to v čase od 6:30 do 8:00 hod. a od 15:00 do 17:00 hod.
Zákonní zástupcovia v spolupráci s pedagogickými zamestnancami vedú deti pri prezliekaní a ukladaní osobných vecí k samostatnosti, poriadkumilovnosti a osvojovaniu si hygienických návykov. Zákonný zástupca je povinný dbať na to, aby osobné veci dieťaťa boli uložené v jeho určenej skrinke a aby v skrinke boli uložené len veci potrebné na pobyt dieťaťa v SMŠ. Zákonný zástupca zabezpečuje primerané a čisté oblečenie dieťaťa a podľa potreby aj náhradné oblečenie uložené v skrinke dieťaťa. Zákonný zástupca sa v priestoroch šatne zdržiava len po nevyhnutný čas potrebný na odovzdanie alebo prevzatie dieťaťa a jeho prezlečenie.

Pri odovzdávaní dieťaťa do SMŠ je zákonný zástupca povinný osobne odovzdať dieťa pedagogickému zamestnancovi. Dieťa nesmie zostať v šatni bez dozoru.

Odporúča sa, aby deti mali v SMŠ pohodlné oblečenie vhodné na výchovno-vzdelávacie činnosti a primerané aktuálnemu počasiu. Pri mladších deťoch je potrebné zabezpečiť v skrinke aj náhradné oblečenie.

Za hygienu a organizáciu priestorov šatne a za uzamykanie vstupu do SMŠ počas prevádzky zodpovedá určený zamestnanec SMŠ v rozsahu svojich pracovných povinností.

3.10 Organizácia v umyvárni 
Každé dieťa má vlastný uterák. Za pravidelnú výmenu uterákov, čistotu a hygienu umyvárne a suchú podlahu zodpovedá poverený zamestnanec.

Deti používajú umyvárňu primerane svojim potrebám a v súlade s denným režimom SMŠ. Pedagogickí zamestnanci vedú deti k osvojovaniu základných hygienických návykov, najmä k správnemu umývaniu rúk, používaniu toalety a k samostatnosti pri osobnej hygiene.

Deti sa v umyvárni zdržiavajú pod dohľadom pedagogického zamestnanca. Pedagogický zamestnanec dbá na bezpečnosť detí a na dodržiavanie hygienických a bezpečnostných pravidiel.

Deti sú vedené k tomu, aby po použití toalety spláchli, uzavreli vodu a zanechali umyvárňu v primeranom stave. Pri deťoch, ktoré ešte nie sú schopné vykonávať tieto činnosti samostatne, poskytne pedagogický zamestnanec primeranú pomoc.

Zákonní zástupcovia zabezpečujú, aby dieťa malo v SMŠ potrebné hygienické potreby a náhradné oblečenie podľa jeho individuálnych potrieb.

3.11 Pobyt detí vonku  
Pobyt detí vonku je súčasťou denného režimu SMŠ a uskutočňuje sa formou pobytu na školskom dvore alebo vychádzky. Počas pobytu vonku pedagogickí zamestnanci zabezpečujú deťom primerané pohybové, tvorivé a voľné aktivity s prihliadnutím na ich vek, individuálne potreby a aktuálne podmienky.

Pedagogickí zamestnanci počas pobytu vonku dbajú na bezpečnosť a ochranu zdravia detí, venujú im zvýšenú pozornosť a dodržiavajú príslušné bezpečnostné a organizačné pravidlá.

Pobyt detí vonku sa uskutočňuje spravidla za každého vhodného počasia. Môže byť skrátený alebo vynechaný v prípade nepriaznivých klimatických podmienok, najmä pri silnom nárazovom vetre, silnom mraze, daždi, teplotách pod –10 °C alebo pri nadmernom znečistení ovzdušia, ak by pobyt vonku mohol ohroziť zdravie alebo bezpečnosť detí.

V jarnom a letnom období sa pri pobyte vonku zohľadňuje intenzita slnečného žiarenia. Deti majú mať primeranú pokrývku hlavy a pedagogickí zamestnanci dbajú na dostatočný pitný režim a ochranu detí pred nadmerným slnečným žiarením.

Pri vychádzkach mimo areálu SMŠ pedagogickí zamestnanci dbajú na bezpečný pohyb detí, dodržiavajú pravidlá cestnej premávky a zabezpečujú zvýšený dohľad pri prechádzaní cez priechod pre chodcov. Deti sú vybavené reflexnými vestami a pri prechádzaní cez priechod pre chodcov používa pedagogický zamestnanec terč. Vychádzky mimo areálu SMŠ sa uskutočňujú vždy za prítomnosti dvoch pedagogických zamestnancov.

Pred začiatkom pobytu detí na školskom dvore pedagogický zamestnanec skontroluje jeho bezpečnosť a podľa potreby odstráni nebezpečné predmety alebo iné prekážky, ktoré by mohli ohroziť zdravie a bezpečnosť detí.
3.12 Odpočinok 
Popoludňajší odpočinok detí sa uskutočňuje v priestoroch určených na odpočinok podľa denného režimu SMŠ.

Počas odpočinku pedagogický zamestnanec zabezpečuje primerané podmienky na odpočinok, pravidelné a bezpečné vetranie priestorov a dohľad nad deťmi. Deti majú na odpočinok primerané oblečenie, spravidla pyžamo.

Odpočinok sa realizuje s prihliadnutím na individuálne potreby detí. Deti nie sú nútené spať. Deťom, ktoré nemajú potrebu spánku, pedagogický zamestnanec po primeranom čase umožní pokojné činnosti tak, aby nerušili ostatné deti. Minimálna dĺžka odpočinku je 30 minút.
3.13 Krúžková činnosť a školské aktivity
SMŠ v rámci výchovy a vzdelávania a nad rámec pravidelného denného programu ponúka deťom rôzne krúžkové, vzdelávacie, pohybové, tvorivé, kultúrne a iné školské aktivity, ktoré podporujú rozvoj ich schopností, záujmov, tvorivosti, pohybových zručností a sociálnych kompetencií.

Krúžkovú činnosť a jednotlivé aktivity zabezpečujú pedagogickí zamestnanci SMŠ a skúsení externí lektori s príslušnými odbornými alebo praktickými skúsenosťami.

Ponuka krúžkov a školských aktivít sa môže v jednotlivých školských rokoch meniť podľa záujmu detí, aktuálnej ponuky a organizačných možností SMŠ. Aktuálna ponuka a podmienky účasti sú zákonným zástupcom oznámené a zverejnené spôsobom obvyklým pre komunikáciu SMŠ.

Účasť dieťaťa na krúžkovej činnosti a aktivitách organizovaných SMŠ je podmienená súhlasom zákonného zástupcu. Pri aktivitách zabezpečovaných externým lektorom zákonný zástupca rešpektuje podmienky účasti a organizačné pokyny SMŠ.

Krúžková činnosť a školské aktivity sa uskutočňujú v priestoroch SMŠ alebo mimo jej areálu podľa charakteru konkrétnej aktivity. Pri ich realizácii pedagogickí zamestnanci a lektori dbajú na bezpečnosť a ochranu zdravia detí a prihliadajú na ich vek, individuálne potreby a schopnosti.

Medzi školské aktivity môžu patriť najmä tvorivé dielničky, pohybové a športové aktivity, jazykové aktivity, kultúrne a vzdelávacie podujatia, tematické dni, výlety, exkurzie a ďalšie aktivity podporujúce všestranný rozvoj detí.
3.14 Školské výlety a podujatia 

SMŠ organizuje výlety, exkurzie, kultúrne, vzdelávacie, športové a ďalšie školské podujatia v súlade s koncepčným zámerom a plánom školy, s prihliadnutím na vek, individuálne potreby, bezpečnosť, zdravotný stav a fyziologické potreby detí.

Medzi organizované aktivity môžu patriť najmä výlety, exkurzie, návštevy kultúrnych a vzdelávacích podujatí, športové dni, plavecký kurz, korčuliarsky kurz, lyžiarsky kurz a ďalšie aktivity podporujúce všestranný rozvoj detí.
Účasť dieťaťa na aktivitách, pri ktorých je to vzhľadom na ich charakter potrebné, je podmienená písomným informovaným súhlasom zákonného zástupcu. Zákonný zástupca je o organizácii, mieste, termíne, predpokladanom priebehu a ďalších dôležitých podmienkach aktivity vopred informovaný.

Pred uskutočnením výletu, exkurzie, kurzu alebo inej aktivity poverený pedagogický zamestnanec zabezpečí primeranú organizačnú prípravu, poučenie detí o pravidlách bezpečného správania a oboznámenie zúčastnených zamestnancov s organizáciou a bezpečnostnými opatreniami. O poučení sa vyhotoví príslušný písomný záznam.

Pri aktivitách mimo areálu SMŠ pedagogickí zamestnanci zabezpečujú zvýšený dohľad nad deťmi a dbajú na dodržiavanie pravidiel bezpečnosti a ochrany zdravia. Pri presunoch mimo areálu deti používajú reflexné vesty alebo iné reflexné prvky a pri prechádzaní cez komunikácie pedagogickí zamestnanci používajú dopravný terč a zabezpečujú bezpečný prechod detí.

Počas výletov, exkurzií a ostatných aktivít pedagogickí zamestnanci zabezpečujú primeraný pitný režim, hygienické prestávky, oddych a stravovanie detí podľa charakteru a dĺžky aktivity. Deti sú poučené o pravidlách bezpečného správania v dopravných prostriedkoch, na mieste konania aktivity a počas presunov.

Pri aktivitách mimo areálu SMŠ je zabezpečený počet pedagogických zamestnancov a ďalších dospelých osôb podľa charakteru aktivity, počtu detí a príslušných právnych predpisov. Pri organizovaní aktivít sa prihliada na bezpečnostné a organizačné podmienky konkrétneho miesta.

Pedagogický zamestnanec zabezpečujúci výlet, exkurziu alebo inú aktivitu má k dispozícii lekárničku prvej pomoci a potrebné kontaktné údaje zákonných zástupcov detí. V prípade úrazu alebo náhleho zhoršenia zdravotného stavu dieťaťa sa postupuje podľa pravidiel prvej pomoci, vnútorných predpisov SMŠ a príslušných právnych predpisov. Zákonný zástupca je o závažnejšom úraze alebo zdravotnej udalosti bezodkladne informovaný.

Doprava detí sa zabezpečuje spôsobom zodpovedajúcim charakteru aktivity a v súlade s platnými právnymi predpismi. Pri preprave detí pedagogickí zamestnanci dohliadajú na dodržiavanie bezpečnostných pravidiel.

Ak sa dieťa aktivity nezúčastní, SMŠ postupuje podľa aktuálnych organizačných podmienok a po dohode so zákonným zástupcom zabezpečí jeho pobyt v SMŠ, ak je to vzhľadom na organizáciu prevádzky a personálne podmienky možné.

Organizovanie výletov, exkurzií, športových výcvikov a ďalších aktivít sa uskutočňuje so súhlasom riaditeľa SMŠ a v prípadoch ustanovených právnymi predpismi aj so súhlasom zriaďovateľa.

3.15 Prevádzka materskej školy počas letných prázdnin  

Prevádzka SMŠ je počas letných prázdnin prerušená spravidla najmenej na dva týždne, najmä z dôvodu potreby vykonania údržby, čistenia, dezinfekcie a ďalších nevyhnutných prác súvisiacich so zabezpečením hygieny a bezpečnosti prevádzky SMŠ. O prerušení prevádzky a jeho trvaní informuje SMŠ zákonných zástupcov vopred spôsobom obvyklým pre komunikáciu školy. 

Počas prerušenia prevádzky sa vykonáva potrebná údržba, čistenie a dezinfekcia priestorov a zariadenia SMŠ. Pedagogickí zamestnanci čerpajú dovolenku podľa schváleného plánu dovoleniek a v súlade s pracovnoprávnymi predpismi.
3.16 Vykonávanie pedagogickej, absolventskej praxe a dobrovoľníckej činnosti 
Pedagogickú prax môžu v SMŠ vykonávať študenti stredných a vysokých škôl na základe dohody alebo iného právneho vzťahu medzi SMŠ a príslušnou školou alebo vzdelávacou inštitúciou.

Pred začatím praxe alebo inej činnosti v SMŠ sú osoby vykonávajúce prax alebo dobrovoľnícku činnosť povinné absolvovať poučenie o bezpečnosti a ochrane zdravia pri práci, ochrane pred požiarmi a pravidlách bezpečného pohybu a správania sa v priestoroch SMŠ.

Osoby vykonávajúce prax alebo dobrovoľnícku činnosť sú pred začatím činnosti oboznámené so školským poriadkom, školským vzdelávacím programom a s pravidlami a pokynmi, ktoré sa vzťahujú na ich pôsobenie v SMŠ.

Študenti vykonávajú pedagogickú prax podľa pokynov riaditeľa školy a povereného pedagogického zamestnanca, ktorý zodpovedá za odborné vedenie a priebeh praxe.

Osoby vykonávajúce prax alebo dobrovoľnícku činnosť sa podieľajú na činnostiach SMŠ v rozsahu určenom charakterom ich praxe alebo činnosti a podľa pokynov povereného zamestnanca. Samostatne nevykonávajú činnosti, na ktoré nie sú oprávnené alebo na ktoré neboli poverené.

Osoby vykonávajúce prax alebo dobrovoľnícku činnosť sú povinné dodržiavať školský poriadok, vnútorné predpisy a pokyny SMŠ, zásady bezpečnosti a ochrany zdravia, zásady ochrany osobných údajov a povinnosť mlčanlivosti o skutočnostiach, o ktorých sa dozvedeli pri výkone svojej činnosti.

Prítomnosť osôb vykonávajúcich prax alebo dobrovoľnícku činnosť sa eviduje spôsobom určeným riaditeľom školy.
Čl. 4

Prijímanie detí a ukončenie predprimárneho vzdelávania

Na predprimárne vzdelávanie v SMŠ sa prijíma dieťa od dvoch do šiestich rokov veku. Dieťa sa na predprimárne vzdelávanie prijíma na základe prihlášky na vzdelávanie v SMŠ, ktorú podáva zákonný zástupca dieťaťa alebo zástupca zariadenia. Súčasťou prihlášky je potvrdenie o zdravotnej spôsobilosti dieťaťa na pobyt v kolektíve a na vykonávanie činností v SMŠ od všeobecného lekára pre deti a dorast. Potvrdenie obsahuje aj údaj o povinnom očkovaní dieťaťa.

Riaditeľ SMŠ určuje miesto a termín podávania prihlášok na predprimárne vzdelávanie pre nasledujúci školský rok a podmienky prijímania detí. Termín, miesto a podmienky prijímania zverejní spôsobom ustanoveným všeobecne záväznými právnymi predpismi.

Pri prijímaní detí na predprimárne vzdelávanie riaditeľ školy postupuje podľa zákona č. 245/2008 Z. z. o výchove a vzdelávaní (školský zákon) v znení neskorších predpisov, zákona č. 321/2025 Z. z. o školskej správe a o zmene a doplnení niektorých zákonov a ďalších všeobecne záväzných právnych predpisov.

Pri prijímaní detí na predprimárne vzdelávanie sa prednostne prijímajú deti, pre ktoré je predprimárne vzdelávanie povinné, a deti, ktoré majú právo na prijatie na predprimárne vzdelávanie, v rozsahu a za podmienok ustanovených školským zákonom.

O prijatí dieťaťa na predprimárne vzdelávanie rozhoduje riaditeľ školy v súlade s príslušnými ustanoveniami zákona č. 321/2025 Z. z. o školskej správe.

Dieťa možno prijať na predprimárne vzdelávanie aj v priebehu školského roka, ak to umožňujú kapacitné možnosti SMŠ. Pri prijímaní dieťaťa môže riaditeľ školy rozhodnúť o prijatí dieťaťa s určením adaptačného pobytu alebo diagnostického pobytu v súlade so školským zákonom.

Adaptačný pobyt slúži na postupné prispôsobenie dieťaťa podmienkam SMŠ. Počas adaptačného pobytu môže riaditeľ školy po dohode so zákonným zástupcom určiť rozsah a spôsob dochádzky dieťaťa do SMŠ s prihliadnutím na jeho individuálne potreby a adaptačnú schopnosť.

Diagnostický pobyt možno určiť najmä v prípade potreby overenia individuálnych výchovno-vzdelávacích potrieb dieťaťa a vhodnosti podmienok SMŠ na jeho vzdelávanie.

Dieťa so špeciálnymi výchovno-vzdelávacími potrebami možno prijať na predprimárne vzdelávanie, ak sú v SMŠ vytvorené podmienky na zabezpečenie jeho výchovy a vzdelávania v súlade s jeho individuálnymi potrebami a príslušnými právnymi predpismi. Pri vzdelávaní dieťaťa so špeciálnymi výchovno-vzdelávacími potrebami SMŠ podľa potreby zabezpečuje primerané podmienky a využíva podporné opatrenia v súlade so školským zákonom a vyjadrením príslušného zariadenia poradenstva a prevencie.

Výkonom práv dieťaťa so špeciálnymi výchovno-vzdelávacími potrebami nesmú byť neprimerane obmedzované práva ostatných detí. SMŠ zároveň rešpektuje právo každého dieťaťa na rovný prístup k výchove a vzdelávaniu a na vytvorenie podmienok zodpovedajúcich jeho individuálnym potrebám.

Ak sa po prijatí dieťaťa preukáže potreba poskytnutia podporných opatrení, SMŠ postupuje v súlade so školským zákonom a príslušnými odporúčaniami zariadenia poradenstva a prevencie. Ak SMŠ zistí, že vzhľadom na svoje podmienky nie je možné zabezpečiť výchovu a vzdelávanie dieťaťa spôsobom, ktorý zodpovedá jeho potrebám, postupuje v súlade s príslušnými ustanoveniami školského zákona a zákona o školskej správe.

Dieťa sa prijíma na celodennú alebo poldennú výchovu a vzdelávanie podľa podmienok SMŠ a rozhodnutia o prijatí. Zmenu rozsahu dochádzky dieťaťa zákonný zástupca oznamuje riaditeľovi školy spôsobom určeným SMŠ.

Ak dieťa po dovŕšení šiesteho roka veku nedosiahlo školskú spôsobilosť, môže pokračovať v plnení povinného predprimárneho vzdelávania v SMŠ za podmienok ustanovených školským zákonom.

O pokračovaní plnenia povinného predprimárneho vzdelávania rozhoduje riaditeľ školy na základe písomného súhlasu príslušného zariadenia poradenstva a prevencie, písomného súhlasu všeobecného lekára pre deti a dorast a informovaného súhlasu zákonného zástupcu dieťaťa.

Ak ide o dieťa, pre ktoré je predprimárne vzdelávanie povinné, SMŠ postupuje pri jeho dochádzke, ospravedlňovaní neprítomnosti, prerušení alebo ukončení predprimárneho vzdelávania podľa osobitných ustanovení školského zákona.

Ak nejde o dieťa, pre ktoré je predprimárne vzdelávanie povinné, môže riaditeľ školy rozhodnúť o prerušení dochádzky dieťaťa na základe písomnej žiadosti zákonného zástupcu alebo z iných dôvodov ustanovených právnymi predpismi.

O predčasnom skončení predprimárneho vzdelávania môže riaditeľ školy rozhodnúť iba v prípadoch a za podmienok ustanovených zákonom č. 321/2025 Z. z. o školskej správe a školským zákonom.

Pri rozhodovaní o prijatí dieťaťa, prerušení dochádzky, pokračovaní plnenia povinného predprimárneho vzdelávania alebo predčasnom skončení predprimárneho vzdelávania riaditeľ školy postupuje podľa všeobecne záväzných právnych predpisov.

SMŠ nie je viazaná miestom trvalého pobytu dieťaťa. Zákonný zástupca môže požiadať o prijatie dieťaťa do SMŠ podľa svojho výberu, pričom o prijatí rozhoduje riaditeľ školy v súlade s právnymi predpismi a kapacitnými možnosťami SMŠ.

Pri prijímaní detí sa rešpektuje zásada rovného prístupu k výchove a vzdelávaniu a zákaz diskriminácie.
4.1 Spôsob a podmienky ukončenia výchovy a vzdelávania  
Predprimárne vzdelávanie sa ukončuje absolvovaním posledného roka vzdelávacieho programu odboru vzdelávania v SMŠ. Dokladom o získanom stupni vzdelania je osvedčenie o absolvovaní predprimárneho vzdelávania. SMŠ vydáva osvedčenie o absolvovaní predprimárneho vzdelávania v súlade so školským zákonom a príslušnými vykonávacími predpismi. 

Dieťa, ktoré absolvovalo posledný rok vzdelávacieho programu odboru vzdelávania v SMŠ a získalo predprimárne vzdelanie, pokračuje v plnení povinnej školskej dochádzky v základnej škole podľa príslušných právnych predpisov. Ak dieťa po dovŕšení šiesteho roka veku nedosiahlo školskú spôsobilosť, môže pokračovať v plnení povinného predprimárneho vzdelávania v SMŠ za podmienok ustanovených školským zákonom.

O pokračovaní plnenia povinného predprimárneho vzdelávania rozhoduje riaditeľ SMŠ na základe písomného súhlasu príslušného zariadenia poradenstva a prevencie, písomného súhlasu všeobecného lekára pre deti a dorast a informovaného súhlasu zákonného zástupcu dieťaťa.
Čl. 5

Podmienky na zaistenie bezpečnosti a ochrany zdravia detí a ich ochrany pred prejavmi rizikového správania, diskrimináciou alebo násilím

5.1 Bezpečnosť a ochrana zdravia detí

SMŠ vytvára bezpečné a zdraviu neškodné podmienky na výchovu a vzdelávanie detí a pri všetkých činnostiach prihliada na ich vek, individuálne potreby a základné fyziologické potreby. 

Pedagogickí zamestnanci zabezpečujú počas výchovy a vzdelávania a pri činnostiach s ňou súvisiacich nepretržitý dohľad nad deťmi a dbajú na ich bezpečnosť a ochranu zdravia. Pedagogickí zamestnanci venujú zvýšenú pozornosť bezpečnosti detí najmä pri pobyte vonku, vychádzkach, školských výletoch, exkurziách, športových a pohybových aktivitách, krúžkovej činnosti a ďalších aktivitách organizovaných SMŠ.

Deti sú primeraným spôsobom vzhľadom na ich vek a rozvojové schopnosti oboznamované s pravidlami bezpečného správania, ochrany zdravia a predchádzania úrazom. Pedagogickí zamestnanci ich vedú k dodržiavaniu týchto pravidiel počas celého pobytu v SMŠ.

SMŠ poskytuje deťom a ich zákonným zástupcom nevyhnutné informácie týkajúce sa bezpečnosti a ochrany zdravia detí. Zamestnanci SMŠ sú povinní dodržiavať bezpečnostné a zdravotné opatrenia vyplývajúce z platných právnych predpisov, interných dokumentov SMŠ a pokynov riaditeľa.

Priestory, zariadenie, vybavenie a didaktické prostriedky SMŠ sa používajú spôsobom, ktorý zodpovedá ich účelu a je primeraný veku a schopnostiam detí. Zamestnanci SMŠ priebežne dbajú na odstránenie alebo zabezpečenie predmetov a situácií, ktoré by mohli ohroziť bezpečnosť alebo zdravie detí.

Pred pobytom detí na školskom dvore pedagogický zamestnanec primerane skontroluje jeho stav a v prípade zistenia nebezpečných predmetov alebo iných rizík zabezpečí ich odstránenie alebo prijatie potrebných opatrení.

Pri organizovaní činností mimo priestorov SMŠ sa pedagogickí zamestnanci riadia pravidlami bezpečnosti a ochrany zdravia detí, zabezpečujú primeraný dohľad a postupujú podľa podmienok ustanovených týmto školským poriadkom.

5.2. Zdravotná spôsobilosť a ranný filter

Do SMŠ môže byť prijaté a v SMŠ môže pobývať len dieťa, ktoré je zdravotne spôsobilé na pobyt v kolektíve, neprejavuje príznaky prenosného ochorenia a nemá nariadené karanténne opatrenie. Pri príchode dieťaťa do SMŠ sa vykonáva ranný zdravotný filter. Učiteľka pri preberaní dieťaťa posudzuje jeho aktuálny zdravotný stav primerane možnostiam a charakteru ranného filtra. Ak učiteľka pri rannom filtri zistí príznaky ochorenia alebo iné skutočnosti, ktoré nasvedčujú tomu, že zdravotný stav dieťaťa nie je vhodný na pobyt v kolektíve, dieťa od zákonného zástupcu neprevezme a odporučí mu zabezpečiť potrebnú zdravotnú starostlivosť.

Ak sa príznaky ochorenia prejavia u dieťaťa počas pobytu v SMŠ, učiteľka zabezpečí podľa možností jeho oddelenie od ostatných detí, zabezpečí mu primeraný dohľad a bezodkladne informuje zákonného zástupcu alebo inú splnomocnenú osobu o jeho zdravotnom stave.

Zákonný zástupca je povinný bezodkladne informovať SMŠ o zdravotných problémoch dieťaťa, zmene jeho zdravotnej spôsobilosti alebo o iných závažných skutočnostiach, ktoré môžu mať vplyv na jeho pobyt v SMŠ, výchovu a vzdelávanie alebo bezpečnosť dieťaťa a ostatných detí. Zákonný zástupca je povinný zabezpečiť, aby dieťa po ochorení nastúpilo do SMŠ až vtedy, keď jeho zdravotný stav umožňuje bezpečný pobyt v kolektíve a dieťa nepredstavuje riziko pre zdravie ostatných detí a zamestnancov SMŠ.

Pri posudzovaní zdravotného stavu dieťaťa a pri prijímaní dieťaťa do SMŠ sa postupuje v súlade s platnými právnymi predpismi v oblasti ochrany, podpory a rozvoja verejného zdravia a s podmienkami ustanovenými týmto školským poriadkom.

 5.3 Postup pri úrazoch a evidencia školských úrazov

SMŠ vedie evidenciu školských úrazov detí, ku ktorým došlo počas výchovy a vzdelávania, pri činnostiach súvisiacich s výchovou a vzdelávaním alebo pri činnostiach organizovaných SMŠ. Každý zamestnanec SMŠ, ktorý sa o úraze dieťaťa dozvie alebo je jeho svedkom, je povinný bezodkladne zabezpečiť primeranú prvú pomoc, informovať riaditeľku SMŠ a postupovať podľa závažnosti úrazu.

Pri úraze dieťaťa zamestnanec SMŠ:
a) bezodkladne poskytne dieťaťu primeranú prvú pomoc,
b) podľa závažnosti úrazu alebo zdravotného stavu dieťaťa privolá záchrannú zdravotnú službu na telefónnom čísle 155 alebo 112,
c) bezodkladne informuje riaditeľku SMŠ a zákonného zástupcu dieťaťa,
d) zabezpečí dohľad nad ostatnými deťmi a podľa potreby prijme opatrenia na zaistenie ich bezpečnosti,
e) zaznamená priebeh udalosti.

O úraze sa vykoná záznam v príslušnej evidencii úrazov. Záznam obsahuje najmä:
a) meno a priezvisko dieťaťa,
b) dátum, čas a miesto vzniku úrazu,
c) stručný opis úrazu a okolností jeho vzniku,
d) údaje o osobe, ktorá úraz zaznamenala, prípadne o svedkoch úrazu,
e) opis poskytnutej prvej pomoci a prijatých opatrení,
f) údaj o tom, či bolo potrebné lekárske ošetrenie.
Ak úraz nevyžaduje lekárske ošetrenie, pedagogický zamestnanec poskytne dieťaťu primeranú prvú pomoc, úraz zaznamená v príslušnej evidencii a bezodkladne informuje zákonného zástupcu dieťaťa o vzniku úrazu a spôsobe jeho ošetrenia.

Ak úraz vyžaduje lekárske ošetrenie, pedagogický zamestnanec bezodkladne informuje zákonného zástupcu dieťaťa a dohodne s ním ďalší postup. Ak zákonného zástupcu nie je možné bezodkladne zastihnúť alebo si to vyžaduje zdravotný stav dieťaťa, SMŠ zabezpečí potrebné lekárske ošetrenie.

Ak zdravotný stav dieťaťa vyžaduje neodkladnú zdravotnú starostlivosť alebo je ohrozený jeho život, SMŠ bezodkladne privolá záchrannú zdravotnú službu, poskytne dieťaťu prvú pomoc a zároveň informuje zákonného zástupcu a riaditeľku SMŠ.

Ak je dieťa v dôsledku úrazu prevezené na lekárske ošetrenie alebo do zdravotníckeho zariadenia bez prítomnosti zákonného zástupcu, sprevádza ho poverený zamestnanec SMŠ do času, kým ho neprevezme zákonný zástupca alebo iná oprávnená osoba, ak zdravotný stav dieťaťa alebo okolnosti prípadu nevyžadujú iný postup.

Pri zisťovaní príčin a okolností vzniku školského úrazu SMŠ prijme podľa potreby opatrenia na predchádzanie vzniku obdobných úrazov. O vzniku školského úrazu a o prijatých opatreniach SMŠ bezodkladne informuje zákonného zástupcu dieťaťa spôsobom primeraným závažnosti úrazu.

Pri evidencii a spracúvaní údajov súvisiacich so školskými úrazmi SMŠ postupuje v súlade s právnymi predpismi upravujúcimi ochranu osobných údajov a ochranu zdravia detí.
5.4 Podávanie liekov 
Do SMŠ môže byť prijaté dieťa, ktorého zdravotný stav umožňuje pobyt v kolektíve a účasť na výchove a vzdelávaní. Zákonný zástupca je povinný informovať SMŠ o zdravotnom stave dieťaťa a o skutočnostiach, ktoré môžu mať vplyv na jeho bezpečnosť, zdravie alebo priebeh výchovy a vzdelávania.

SMŠ spravidla nepodáva deťom lieky určené na bežné ochorenia, doliečovanie alebo zmierňovanie bežných zdravotných ťažkostí. Podávanie liekov nie je súčasťou bežnej pracovnej náplne pedagogického zamestnanca.

Výnimku môžu predstavovať lieky alebo zdravotnícke pomôcky, ktorých podanie je nevyhnutné vzhľadom na zdravotný stav dieťaťa, najmä pri chronickom ochorení alebo pri akútnom stave, pri ktorom by neposkytnutie potrebnej pomoci mohlo viesť k vážnemu ohrozeniu zdravia alebo života dieťaťa.

Podanie lieku je možné len na základe:

a) písomnej žiadosti zákonného zástupcu dieťaťa,

b) písomného odporúčania alebo pokynu ošetrujúceho lekára, v ktorom je uvedený názov lieku alebo zdravotníckej pomôcky, dávkovanie, spôsob a čas podania a podmienky, za ktorých sa má liek alebo zdravotnícka pomôcka použiť,

c) poučenia zákonného zástupcu o zdravotnom stave dieťaťa a o postupe pri podaní lieku alebo použití zdravotníckej pomôcky,

d) oboznámenia zamestnanca SMŠ, ktorý má liek alebo zdravotnícku pomôcku podať alebo použiť, s určeným postupom.

Zákonný zástupca je povinný zabezpečiť, aby liek alebo zdravotnícka pomôcka boli v originálnom balení, riadne označené menom dieťaťa a používané v súlade s pokynmi lekára. Zároveň zodpovedá za ich aktuálnosť a včasné nahradenie po uplynutí doby použiteľnosti.

Pri podaní lieku alebo použití zdravotníckej pomôcky SMŠ zaznamená dátum, čas, názov podaného lieku alebo použitej zdravotníckej pomôcky, dávku a meno osoby, ktorá liek podala alebo zdravotnícku pomôcku použila. O podaní lieku alebo použití zdravotníckej pomôcky informuje zákonného zástupcu dieťaťa. Zamestnanci SMŠ nie sú oprávnení meniť dávkovanie lieku, spôsob jeho podania ani postup určený lekárom.

Zákonný zástupca je povinný bezodkladne informovať SMŠ o zmene zdravotného stavu dieťaťa, zmene liečby alebo o zmene pokynov lekára týkajúcich sa podávania lieku alebo použitia zdravotníckej pomôcky.

5.5 Ochrana detí pred rizikovým správaním, diskrimináciou a násilím

SMŠ vytvára bezpečné, podporné a rešpektujúce prostredie, v ktorom sa uplatňuje zásada rovnakého zaobchádzania a rešpektovania dôstojnosti každého dieťaťa. Dieťa nesmie byť vystavené diskriminácii, fyzickému alebo psychickému násiliu, ponižovaniu, zanedbávaniu, šikanovaniu ani inému správaniu, ktoré ohrozuje jeho bezpečnosť, zdravý vývin alebo dôstojnosť.

Zamestnanci SMŠ sa podieľajú na prevencii rizikového správania detí primerane ich veku a vývinovým osobitostiam. Prevencia sa uskutočňuje najmä:

a) vytváraním bezpečnej a rešpektujúcej atmosféry v triede,

b) rozvíjaním sociálnych a emocionálnych zručností detí,

c) vedením detí k rešpektovaniu seba a druhých,

d) primeraným riešením konfliktov medzi deťmi,

e) podporovaním tolerancie, spolupráce a vzájomnej pomoci,

f) priebežným sledovaním vzťahov a správania detí.

Pedagogickí zamestnanci SMŠ primerane veku detí priebežne sledujú ich správanie, emocionálne prejavy a vzájomné vzťahy. Osobitnú pozornosť venujú náhlym alebo opakovaným zmenám v správaní dieťaťa, ktoré môžu signalizovať problém, stres, násilie, zanedbávanie alebo inú formu ohrozenia.

Za rizikové správanie sa považuje najmä správanie, ktorým dieťa opakovane ohrozuje svoje zdravie alebo bezpečnosť, zdravie alebo bezpečnosť iných detí alebo zamestnancov SMŠ, prípadne závažným spôsobom narúša bezpečné prostredie SMŠ.

Ak pedagogický zamestnanec SMŠ zistí alebo má dôvodné podozrenie, že dieťa je vystavené fyzickému alebo psychickému násiliu, týraniu, zanedbávaniu, sexuálnemu zneužívaniu, šikanovaniu alebo inému ohrozeniu, je povinný bezodkladne informovať riaditeľku SMŠ a postupovať podľa príslušných právnych predpisov a interných postupov SMŠ. Pri podozrení na ohrozenie dieťaťa SMŠ postupuje citlivo a s ohľadom na najlepší záujem dieťaťa. Zamestnanci SMŠ nevykonávajú vlastné vyšetrovanie nad rámec svojich kompetencií a dbajú na ochranu súkromia a dôstojnosti dieťaťa. Ak je to vzhľadom na povahu situácie potrebné, SMŠ spolupracuje so zákonnými zástupcami dieťaťa, zariadením poradenstva a prevencie a ďalšími príslušnými odborníkmi alebo orgánmi. Ak to vyžaduje ochrana dieťaťa alebo všeobecne záväzné právne predpisy, SMŠ poskytne potrebnú súčinnosť príslušným orgánom.

Pri opakovanom rizikovom správaní dieťaťa SMŠ:

a) situáciu primerane zaznamená,

b) vyhodnotí okolnosti a možné príčiny správania,

c) prijme primerané výchovné a preventívne opatrenia,

d) prerokuje situáciu so zákonným zástupcom dieťaťa,

e) podľa potreby zabezpečí spoluprácu so zariadením poradenstva a prevencie alebo iným odborníkom.

Pri riešení rizikového správania dieťaťa sa prihliada na jeho vek, individuálne potreby, vývinové osobitosti a okolnosti, za ktorých k správaniu dochádza. Cieľom prijatých opatrení je najmä ochrana dieťaťa a ostatných detí a podpora jeho bezpečného a zdravého vývinu.

Výkonom práv jedného dieťaťa nesmú byť neprimerane obmedzované práva ostatných detí. SMŠ zároveň zabezpečuje, aby prijaté opatrenia rešpektovali dôstojnosť a individuálne potreby každého dieťaťa.

Zamestnanci SMŠ sú povinní pri ochrane detí pred rizikovým správaním, diskrimináciou a násilím postupovať bezodkladne, primerane situácii a v súlade so všeobecne záväznými právnymi predpismi a internými dokumentmi SMŠ.
Pri podozrení na šikanovanie dieťaťa SMŠ postupuje podľa osobitného interného postupu SMŠ a v súlade so Smernicou č. 1/2025 k prevencii a riešeniu šikanovania detí a žiakov v školách a v školských zariadeniach. Pri riešení situácie sa prihliada na vek a vývinové osobitosti detí a na potrebu ochrany všetkých detí zúčastnených na situácii.
5.6. Ochrana pred návykovými látkami

SMŠ vytvára bezpečné prostredie a prijíma opatrenia na ochranu detí pred alkoholom, tabakovými výrobkami, elektronickými cigaretami, omamnými a psychotropnými látkami a inými návykovými látkami.

 V priestoroch a areáli SMŠ je zakázané fajčiť, používať elektronické cigarety a výrobky určené na fajčenie, požívať alkoholické nápoje, omamné a psychotropné látky a iné návykové látky. Do priestorov a areálu SMŠ je zakázané vstupovať osobám pod vplyvom alkoholu, omamných, psychotropných alebo iných návykových látok, ak by ich stav mohol ohroziť bezpečnosť, zdravie alebo riadny priebeh výchovy a vzdelávania detí.
Zákonný zástupca alebo iná osoba, ktorá prichádza do SMŠ pod vplyvom alkoholu alebo inej návykovej látky a svojím stavom ohrozuje bezpečnosť dieťaťa alebo iných osôb, nebude povereným zamestnancom SMŠ umožnené prevziať dieťa bez prijatia ďalších opatrení na ochranu dieťaťa. SMŠ v takom prípade postupuje podľa okolností a v súlade s príslušnými právnymi predpismi.

SMŠ realizuje prevenciu zameranú na ochranu detí pred návykovými látkami primerane ich veku a vývinovej úrovni, najmä vedením detí k zdravému životnému štýlu, starostlivosti o svoje zdravie, bezpečnému správaniu a rozlišovaniu toho, čo je pre ich zdravie prospešné a čo mu môže škodiť.

Zamestnanci SMŠ primeraným spôsobom reagujú na situácie, pri ktorých vznikne podozrenie na prítomnosť alebo používanie návykovej látky v priestoroch SMŠ. O takejto skutočnosti bezodkladne informujú riaditeľku SMŠ a prijmú opatrenia na zabezpečenie bezpečnosti detí.

Ak sa v priestoroch alebo areáli SMŠ nájde neznáma látka alebo predmet, pri ktorom existuje podozrenie, že môže ísť o návykovú alebo inú nebezpečnú látku, zamestnanci SMŠ s látkou nemanipulujú a zabezpečia, aby sa k nej deti nedostali. Podľa povahy situácie informujú riaditeľa SMŠ a príslušné orgány. 

Prevencia a opatrenia SMŠ v oblasti ochrany detí pred návykovými látkami sú súčasťou vytvárania bezpečného a zdravého prostredia SMŠ.

Čl. 6

Zaobchádzanie s majetkom školy a jeho ochrana
Deti, zákonní zástupcovia, zamestnanci SMŠ a ďalšie osoby nachádzajúce sa v priestoroch SMŠ sú povinní správať sa k majetku SMŠ šetrne, chrániť ho pred poškodením, zničením alebo stratou a používať ho len na účel, na ktorý je určený.

Dieťa je primerane svojmu veku a vývinovej úrovni vedené k šetrnému zaobchádzaniu s hračkami, učebnými pomôckami, didaktickými pomôckami, zariadením a ostatným majetkom SMŠ. Pri úmyselnom alebo z nedbanlivosti spôsobenom poškodení alebo zničení majetku SMŠ sa vzniknutá škoda rieši podľa príslušných ustanovení všeobecne záväzných právnych predpisov. Pri posudzovaní zodpovednosti za škodu sa prihliada najmä na vek dieťaťa, okolnosti vzniku škody a mieru zavinenia.

Ak vznikne škoda v dôsledku nedostatočného dohľadu alebo porušenia povinností zamestnanca SMŠ, zodpovednosť sa posudzuje podľa príslušných právnych predpisov. Náhradu škody preto nemožno automaticky požadovať od zákonného zástupcu dieťaťa.

Zákonný zástupca dieťaťa a osoby poverené jeho vyzdvihnutím zodpovedajú za svoje konanie a za prípadnú škodu, ktorú v priestoroch alebo areáli SMŠ spôsobia, v rozsahu ustanovenom právnymi predpismi.

Vstup do priestorov SMŠ je zabezpečený spôsobom určeným SMŠ. Kľúče alebo iné prostriedky umožňujúce vstup do budovy majú len riaditeľ SMŠ a zamestnanci alebo iné osoby poverené riaditeľom školy.

Cudzie osoby sa môžu v priestoroch SMŠ pohybovať len so súhlasom alebo v sprievode povereného zamestnanca SMŠ, ak riaditeľ školy neurčí inak.

Zamestnanci SMŠ dbajú na ochranu majetku SMŠ a na bezpečnosť detí. Pri odchode z miestností podľa potreby skontrolujú zatvorenie okien, vypnutie zariadení a zabezpečenie priestorov. Didaktické pomôcky, hračky, učebné pomôcky a didaktická technika sa po použití ukladajú na určené miesto tak, aby sa zabránilo ich poškodeniu a aby neohrozovali bezpečnosť detí.

Za zverený inventár a majetok SMŠ zodpovedajú zamestnanci v rozsahu svojich pracovných povinností a podľa vnútorných predpisov SMŠ. Zamestnanci sú povinní bezodkladne oznámiť riaditeľovi SMŠ poškodenie, stratu alebo inú skutočnosť, ktorá môže viesť k poškodeniu alebo strate majetku SMŠ.

Osobné veci zamestnancov SMŠ sa ukladajú na miesta určené na tento účel. Po ukončení prevádzky SMŠ poverený zamestnanec skontroluje priestory, zabezpečí ich uzatvorenie a podľa potreby vykoná ďalšie opatrenia na ochranu majetku SMŠ.
Čl. 7

Ochrana osobných údajov 
SMŠ pri spracúvaní osobných údajov detí, zákonných zástupcov a zamestnancov postupuje v súlade s nariadením Európskeho parlamentu a Rady (EÚ) 2016/679 (GDPR), zákonom č. 18/2018 Z. z. o ochrane osobných údajov a o zmene a doplnení niektorých zákonov a ďalšími všeobecne záväznými právnymi predpismi.
Osobné údaje detí a ich zákonných zástupcov SMŠ spracúva len v rozsahu potrebnom na plnenie zákonných povinností, zabezpečenie výchovy a vzdelávania, vedenie pedagogickej a ďalšej dokumentácie, plnenie povinností súvisiacich s prevádzkou SMŠ a na ďalšie zákonné alebo oprávnené účely.

Zamestnanci SMŠ sú povinní zachovávať mlčanlivosť o osobných údajoch, s ktorými sa oboznámia pri výkone svojej pracovnej činnosti. Osobné údaje nesmú využívať na osobnú potrebu, neoprávnene ich poskytovať iným osobám, zverejňovať alebo sprístupňovať osobám, ktoré na ich získanie alebo spracúvanie nie sú oprávnené.

SMŠ prijíma primerané organizačné a technické opatrenia na ochranu osobných údajov pred ich neoprávneným sprístupnením, zverejnením, zneužitím, zničením, stratou alebo poškodením.

Zákonní zástupcovia sú pri poskytovaní osobných údajov SMŠ povinní uvádzať pravdivé a aktuálne údaje a bezodkladne oznámiť ich zmenu, ak je ich aktuálnosť potrebná na zabezpečenie výchovy a vzdelávania alebo plnenie zákonných povinností SMŠ.
Čl. 8

Záverečné ustanovenia
Školský poriadok SMŠ je vypracovaný v súlade s platnými všeobecne záväznými právnymi predpismi, najmä:

· zákonom č. 321/2025 Z. z. o školskej správe a o zmene a doplnení niektorých zákonov,

· zákonom č. 245/2008 Z. z. o výchove a vzdelávaní (školský zákon) v rozsahu ustanovení, ktoré zostávajú účinné,

· zákonom č. 355/2007 Z. z. o ochrane, podpore a rozvoji verejného zdravia v znení neskorších predpisov,

· zákonom č. 124/2006 Z. z. o bezpečnosti a ochrane zdravia pri práci v znení neskorších predpisov,

· vyhláškou Ministerstva zdravotníctva SR č. 527/2007 Z. z. o podrobnostiach o požiadavkách na zariadenia pre deti a mládež v znení neskorších predpisov,

· ďalšími všeobecne záväznými právnymi predpismi vzťahujúcimi sa na činnosť SMŠ.

Školský poriadok je záväzný pre deti, ich zákonných zástupcov, zamestnancov SMŠ a všetky osoby, ktoré sa nachádzajú v priestoroch alebo areáli SMŠ, v rozsahu ich práv a povinností. 

Zamestnanci SMŠ sú povinní oboznámiť sa so Školským poriadkom a dodržiavať jeho ustanovenia. Zákonní zástupcovia sú so Školským poriadkom oboznámení pri prijatí dieťaťa do SMŠ a pri každej jeho podstatnej zmene. 

Deti sú so základnými pravidlami Školského poriadku oboznamované primerane svojmu veku a vývinovým osobitostiam.
Školský poriadok je sprístupnený na mieste určenom SMŠ a zákonní zástupcovia sa s ním môžu oboznámiť aj prostredníctvom elektronickej formy, ak ju SMŠ používa.

Školský poriadok môže byť zmenený alebo doplnený v prípade potreby, najmä v nadväznosti na zmenu všeobecne záväzných právnych predpisov alebo zmenu podmienok a organizácie činnosti SMŠ.

Dňom nadobudnutia účinnosti tohto Školského poriadku sa zrušuje predchádzajúci Školský poriadok SMŠ.
Tento Školský poriadok nadobúda účinnosť dňa 1.9.2026.
                                                                                                            Bc. Martina Demková
                                                                                                                   riaditeľ školy

Školský poriadok beriem na vedomie: 
1. Bc. Martina Demková - riaditeľka
2. Adriána Križovská – triedna učiteľka

Rodičia/zákonný zástupcovia svojim podpisom potvrdzujú, že sú oboznámení o vydaní a obsahu Školského poriadku:
	Meno a priezvisko zákonného zástupcu
	Podpis

